CELEX: 32021D2293
Language: da
Date: 2021-12-20 00:00:00
Title: Rådets afgørelse (EU) 2021/2293 af 20. december 2021 om den holdning, der skal indtages på Unionens vegne i Partnerskabsrådet, der blev nedsat ved handels- og samarbejdsaftalen med Det Forenede Kongerige, vedrørende forlængelsen af fravigelsen fra forpligtelsen til at slette passagerlisteoplysninger om passagerer efter deres udrejse fra Det Forenede Kongerige

22.12.2021   
               
               
                  DA
               
               
                  Den Europæiske Unions Tidende
               
               
                  L 458/514
               
            
         RÅDETS AFGØRELSE (EU) 2021/2293
         af 20. december 2021
         om den holdning, der skal indtages på Unionens vegne i Partnerskabsrådet, der blev nedsat ved handels- og samarbejdsaftalen med Det Forenede Kongerige, vedrørende forlængelsen af fravigelsen fra forpligtelsen til at slette passagerlisteoplysninger om passagerer efter deres udrejse fra Det Forenede Kongerige
         RÅDET FOR DEN EUROPÆISKE UNION HAR —
         under henvisning til traktaten om Den Europæiske Unions funktionsmåde, særlig artikel 16, stk. 2, og artikel 87, stk. 2, litra a), sammenholdt med artikel 218, stk. 9,
         under henvisning til Rådets afgørelse (EU) 2021/689 af 29. april 2021 om indgåelse på Unionens vegne af handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side og af aftalen mellem Den Europæiske Union og Det Forenede Kongerige Storbritannien og Nordirland om sikkerhedsprocedurer for udveksling og beskyttelse af klassificerede informationer (1),
         under henvisning til forslag fra Europa-Kommissionen, og
         ud fra følgende betragtninger:
         
                     (1)
                  
                  
                     I handels- og samarbejdsaftalen mellem Den Europæiske Union og Det Europæiske Atomenergifællesskab på den ene side og Det Forenede Kongerige Storbritannien og Nordirland på den anden side (2) (»handels- og samarbejdsaftalen«) fastsættes der regler for videregivelse, behandling og anvendelse af passagerlisteoplysninger (»PNR-oplysninger«) af den kompetente myndighed i Det Forenede Kongerige for flyvninger mellem Unionen og Det Forenede Kongerige, og der indføres specifikke garantier i denne henseende.
                  
               
                     (2)
                  
                  
                     I handels- og samarbejdsaftalens tredje del, afsnit III, fastsættes regler for videregivelse, behandling og anvendelse af PNR-oplysninger af den kompetente myndighed i Det Forenede Kongerige for flyvninger mellem Unionen og Det Forenede Kongerige, og der indføres specifikke garantier i denne henseende.
                  
               
                     (3)
                  
                  
                     I handels- og samarbejdsaftalens artikel 552, stk. 4, fastsættes det, at Det Forenede Kongerige skal slette PNR-oplysninger om passagerer efter deres udrejse fra landet, medmindre en risikovurdering viser, at det er nødvendigt at opbevare de pågældende PNR-oplysninger.
                  
               
                     (4)
                  
                  
                     I handels- og samarbejdsaftalens artikel 552, stk. 11, fastsættes det, at Det Forenede Kongerige midlertidigt kan fravige handels- og samarbejdsaftalens artikel 552, stk. 4, i en overgangsperiode, indtil Det Forenede Kongerige så hurtigt som muligt har gennemført tekniske tilpasninger. I denne overgangsperiode skal Det Forenede Kongeriges kompetente myndighed forhindre anvendelsen af de PNR-oplysninger, der skal slettes i overensstemmelse med handels- og samarbejdsaftalens artikel 552, stk. 4, ved at anvende de yderligere sikkerhedsforanstaltninger på de PNR-oplysninger, der er nævnt i handels- og samarbejdsaftalens artikel 552, stk. 11, litra a)-d).
                  
               
                     (5)
                  
                  
                     Det fremgår af handels- og samarbejdsaftalens artikel 552, stk. 10, at artikel 552, stk. 11, finder anvendelse på grund af de særlige omstændigheder, der forhindrer Det Forenede Kongerige i at foretage de tekniske tilpasninger, der er nødvendige for at omdanne de PNR-behandlingssystemer, som Det Forenede Kongerige anvendte, mens EU-retten fandt anvendelse på det, til systemer, der vil gøre det muligt at slette PNR-oplysninger i overensstemmelse med handels- og samarbejdsaftalens artikel 552, stk. 4.
                  
               
                     (6)
                  
                  
                     I handels- og samarbejdsaftalens artikel 552, stk. 13, fastsættes det, at Partnerskabsrådet, hvis de særlige omstændigheder, der er omhandlet i artikel 552, stk. 10, varer ved, skal forlænge den i handels- og samarbejdsaftalens artikel 552, stk. 11, omhandlede overgangsperiode med et år.
                  
               
                     (7)
                  
                  
                     Europa-Parlamentets og Rådets direktiv (EU) 2016/681 af 27. april 2016 om anvendelse af passagerlisteoplysninger (PNR-oplysninger) til at forebygge, opdage, efterforske og retsforfølge terrorhandlinger og grov kriminalitet (3) finder anvendelse inden for Unionen i overensstemmelse med traktaterne.
                  
               
                     (8)
                  
                  
                     Den 1. oktober 2021 forelagde Det Forenede Kongerige Specialudvalget om Retshåndhævelse og Retligt Samarbejde, der blev nedsat ved handels- og samarbejdsaftalen, den vurdering, der er omhandlet i handels- og samarbejdsaftalens artikel 552, stk. 12, litra b).
                  
               
                     (9)
                  
                  
                     I sin vurdering konkluderede Det Forenede Kongerige, at de særlige omstændigheder, der er omhandlet i handels- og samarbejdsaftalens artikel 552, stk. 10, varer ved, under henvisning til den særlige situation, som Det Forenede Kongerige står over for med hensyn til at skulle omdanne PNR-behandlingssystemer, der er konfigureret med henblik på overholdelse af EU-retten som medlemsstat, til et system, der er konfigureret med henblik på at opfylde handels- og samarbejdsaftalens krav med hensyn til international videregivelse af PNR-oplysninger fra Unionen til tredjelande. Det Forenede Kongerige beskrev sine bestræbelser på at omdanne sine PNR-behandlingssystemer til systemer, som ville gøre det muligt at slette PNR-oplysninger i overensstemmelse med handels- og samarbejdsaftalens artikel 552, stk. 4. Det Forenede Kongerige anførte, at det var ved at gennemføre en analyse af de retlige, tekniske og operationelle krav, herunder både funktionelle og ikkefunktionelle krav, med henblik på at sikre, at Det Forenede Kongeriges PNR-behandlingssystemer vil være i overensstemmelse med handels- og samarbejdsaftalens artikel 552, stk. 4. I overensstemmelse med handels- og samarbejdsaftalens artikel 552, stk. 13, behandlede Specialudvalget om Retshåndhævelse og Retligt Samarbejde Det Forenede Kongeriges vurdering den 19. oktober 2021.
                  
               
                     (10)
                  
                  
                     Den 1. oktober 2021 forelagde Det Forenede Kongerige også Specialudvalget om Retshåndhævelse og Retligt Samarbejde rapporten fra det uafhængige administrative organ, der er omhandlet i handels- og samarbejdsaftalens artikel 552, stk. 12, litra a), herunder et bilag fra Det Forenede Kongeriges tilsynsmyndighed, jf. nævnte aftales artikel 525, stk. 3, om, hvorvidt de garantier, der er fastsat i nævnte aftales artikel 552, stk. 11, er blevet anvendt effektivt.
                  
               
                     (11)
                  
                  
                     I overensstemmelse med handels- og samarbejdsaftalens artikel 552, stk. 13, behandlede Specialudvalget om Retshåndhævelse og Retligt Samarbejde Det Forenede Kongeriges rapport den 19. oktober 2021. Ved den lejlighed anførte Det Forenede Kongerige, at landet har til hensigt at supplere bilaget til rapporten, og at dette ville ske i november 2021, inden Partnerskabsrådet træffer afgørelse om forlængelse af overgangsperioden, jf. handels- og samarbejdsaftalens artikel 552, stk. 13.
                  
               
                     (12)
                  
                  
                     Det vurderes derfor, at de særlige omstændigheder, der er omhandlet i handels- og samarbejdsaftalens artikel 552, stk. 10, varer ved, og at Partnerskabsrådet i henhold til handels- og samarbejdsaftalens artikel 552, stk. 13, bør forlænge den overgangsperiode, der er omhandlet i handels- og samarbejdsaftalens artikel 552, stk. 11, med et år indtil den 31. december 2022.
                  
               
                     (13)
                  
                  
                     Handels- og samarbejdsaftalen er bindende for alle medlemsstaterne i medfør af afgørelse (EU) 2021/689, hvis materielle retsgrundlag er artikel 217 i TEUF.
                  
               
                     (14)
                  
                  
                     Danmark og Irland er bundet af handels- og samarbejdsaftalens tredje del i medfør af afgørelse (EU) 2021/689 og deltager derfor i vedtagelsen og anvendelsen af nærværende afgørelse, som gennemfører handels- og samarbejdsaftalen —
                  
               VEDTAGET DENNE AFGØRELSE:
         
            Artikel 1
            Den holdning, der skal indtages på Unionens vegne i Partnerskabsrådet, jf. handels- og samarbejdsaftalens artikel 552, stk. 13, skal være at enes om at forlænge den overgangsperiode, i løbet af hvilken Det Forenede Kongerige kan fravige forpligtelsen til at slette PNR-oplysningerne om passagerer efter deres udrejse fra Det Forenede Kongerige, med ét år indtil den 31. december 2022.
         
         
            Artikel 2
            Denne afgørelse træder i kraft på dagen for vedtagelsen.
         
         
            Udfærdiget i Bruxelles, den 20. december 2021.
            
               
                  På Rådets vegne
               
               A. VIZJAK
               
                  Formand
               
            
         
         
            (1)  EUT L 149 af 30.4.2021, s. 2.
         
            (2)  EUT L 149 af 30.4.2021, s. 10.
         
            (3)  EUT L 119 af 4.5.2016, s. 132.